'n Ko-publikasie met die Nederlandse uitgewery Lannoo, ter geleentheid van Stef Bos se toer na Suid-Afrika. 'n Versameling van Flaamse en Afrikaanse gedigte, met volkleur-illustrasies. Grafiese materiaal deur Eric de Bruijn.
Vir die eerste keer in 7 jaar kom Stef Bos Suid-Afrika toe met sy musikante van oorsee - Martin De Wagter, Roberto Mercurio, Rene Van Mierlo, Toon Van Der Veken en sy tegnikus Marc Lekens - om 'n vertoning wat daar begin het hier te eindig.
Die vertoning SAAM het die gehoor oorsee meer as ooit laat kennismaak met sy liefde vir Afrika en die Afrikaanse Taal. Daar was nog nooit so baie nuwe liedjies wat hy direk in Afrikaans geskryf het nie; van 'n liefdesgeskiedenis wat begin in Kloofstaat en eindig in die Tuine van die Kompanjie tot die musikale gebed van 'n kaapvaarder in die sewentiende eeu wat na 'n storm op see ronddryf.